Il-parteċipanti fis-suq tal-beni kulturali, il-kolletturi u l-istituzzjonijiet tal-wirt kulturali jinsabu f’pożizzjoni tajba biex jgħinu fil-prevenzjoni u fl-identifikazzjoni ta’ reati relatati ma’ beni kulturali, peress li huma f’riskju partikolari li jiltaqgħu ma’ beni kulturali traffikati jew li jsiru vittmi ta’ reati ta’ proprjetà. Huwa essenzjali li dawn il-partijiet ikkonċernati jkunu konxji mil-leġiżlazzjoni applikabbli u minn għodod mhux leġiżlattivi oħrajn li għandhom l-għan li jipprevjenu u jidentifikaw dawn ir-reati. Il-Kummissjoni tinsab fi djalogu regolari mal-istituzzjonijiet tal-wirt kulturali, b’mod partikolari permezz tal-grupp ta’ esperti tal-Wirt Kulturali. Il-Kummissjoni kkooperat ukoll mal-UNESCO biex tapprofondixxi l-fehim tas-suq tal-arti u tal-istituzzjonijiet tal-wirt kulturali tar-regoli dwar id-diliġenza dovuta u l-etika. L-UNESCO bħalissa qed taħdem fuq reviżjoni tal-Kodiċi Internazzjonali għan-Negozjanti fil-Proprjetà Kulturali sabiex tindirizza l-isfidi li nqalgħu mill-adozzjoni tiegħu fl-1999 ’l hawn, kif ukoll biex issaħħaħ u tiċċara l-prinċipji etiċi li għandhom jirregolaw is-suq tal-arti.

Peress li t-traffikar tal-beni kulturali huwa tipikament reat transfruntier, il-leġiżlazzjoni kummerċjali tal-UE għandha rwol importanti fil-prevenzjoni u l-identifikazzjoni ta’ każijiet bħal dawn. L-esportazzjoni ta’ beni kulturali mit-territorju doganali tal-Unjoni hija soġġetta għal rekwiżit ta’ liċenzja tal-esportazzjoni, biex jiġi żgurat li l-esportazzjonijiet jgħaddu minn kontrolli uniformi fil-fruntieri esterni tal-UE. L-importazzjoni ta’ beni kulturali taqa’ taħt ir-Regolament (UE) 2019/880. Dan jipprojbixxi l-importazzjoni ta’ beni kulturali esportati illegalment minn pajjiż terz, u jissoġġetta l-importazzjoni ta’ ċerti beni kulturali fl-Unjoni għal rekwiżiti għal-liċenzji tal-importazzjoni jew għad-dikjarazzjonijiet tal-importatur. Ir-Regolament jintroduċi wkoll sistema elettronika ċentralizzata għall-ħżin u għall-iskambju ta’ informazzjoni bejn l-Istati Membri u għat-twettiq tal-formalitajiet tal-importazzjoni mill-operaturi. Din is-sistema se ssir operazzjonali sa Ġunju 2025. Din hija mingħajr karti, u se tiżgura l-interkonnessjoni bejn l-awtoritajiet doganali u kulturali rilevanti u l-bażijiet tad-data eżistenti. Barra minn hekk, għandha l-potenzjal li tnaqqas il-każijiet ta’ falsifikazzjoni tad-dokumenti, u telimina l-ħtieġa li tiġi vverifikata l-awtentiċità tal-liċenzji stampati. Il-Kummissjoni qed tqis ukoll estensjoni futura ta’ din is-sistema għal-liċenzji tal-esportazzjoni skont ir-Regolament (KE) 116/2009. Il-leġiżlazzjoni dwar l-importazzjoni u l-esportazzjoni ta’ beni kulturali hija kkomplementata mid-Direttiva 2014/60/UE dwar ir-ritorn ta’ oġġetti kulturali mneħħija illegalment mit-territorju ta’ Stat Membru.

Biex tissimplifika ulterjorment l-implimentazzjoni tal-leġiżlazzjoni tal-UE dwar l-importazzjoni u l-esportazzjoni, il-Kummissjoni torganizza skambji regolari mal-awtoritajiet doganali u kulturali tal-Istati Membri permezz tal-Grupp ta’ Esperti dwar kwistjonijiet doganali relatati ma’ beni kulturali, il-Kumitat dwar il-Beni Kulturali stabbilit bir-Regolament (KE) 116/2009 u bir-Regolament (UE) 2019/880 u l-Grupp tal-Proġetti dwar id-Diġitalizzazzjoni tal-Beni Kulturali.

Madankollu, l-iskrutinju u l-kontroll tal-kummerċ ta’ beni kulturali jistgħu jvarjaw ħafna fis-suq uniku. Dan iħalli lakuni sinifikanti għall-kriminali biex jaħbu t-traċċi tagħhom u jaħbu l-oriġini ta’ oġġett. F’konformità mal-Konvenzjoni tal-UNESCO tal-1970 u kif tqajmet mill-partijiet ikkonċernati tal-infurzar tal-liġi kkonsultati, miżuri biex tiżdied it-traċċabbiltà tat-trasferiment tal-proprjetà f’beni kulturali fis-suq uniku jistgħu jikkontribwixxu b’mod sinifikanti biex jiġu identifikati każijiet ta’ traffikar u biex il-kriminali jiġu skoraġġuti milli jinfiltraw is-suq tal-beni kulturali. Barra minn hekk, l-istabbiliment ta’ provenjenza għall-beni kulturali li jaqgħu fil-kamp ta’ applikazzjoni tad-Direttiva 2014/60/UE jtejjeb il-funzjonament tal-mekkaniżmu tar-ritorn previst mid-Direttiva nnifisha. Ħafna Stati Membri diġà implimentaw reġistri tal-bejgħ għall-kategoriji ta’ beni kulturali. L-implimentazzjoni ta’ miżuri simili fl-UE tgħin biex tingħata spinta lill-prevenzjoni u lill-identifikazzjoni tal-kriminalità f’każijiet transfruntieri, u tgħin biex tiġi stabbilita stampa komprensiva tat-traffikar illeċitu ta’ beni kulturali fis-suq uniku. Barra minn hekk, l-effettività tar-reġistri tal-bejgħ eżistenti tista’ tittejjeb, pereżempju billi jiġi żgurat li l-informazzjoni tinħażen b’mod diġitali u li r-reġistri jkunu interkonnessi.

Jistgħu jittieħdu wkoll passi biex il-ġabriet ta’ beni kulturali pubbliċi u privati jsiru anqas vulnerabbli għall-kriminalità fuq il-proprjetà. Il-Europol tirrapporta li fl-UE, ħafna każijiet ta’ traffikar jikkonċernaw beni kulturali misruqin minn postijiet ta’ qima, istituzzjonijiet tal-wirt kulturali, mużewijiet, kif ukoll djar u kollezzjonijiet privati. Il-ġabriet pubbliċi u dawk privati jeħtieġ li jiżviluppaw sensibilizzazzjoni dwar il-vulnerabbiltajiet tagħhom għall-kriminalità fil-proprjetà, iħarrġu lill-persunal tagħhom fl-applikazzjoni ta’ miżuri ta’ protezzjoni, u jinvestu f’għodod ta’ protezzjoni.

Bl-istess mod, is-sidien jew il-maniġers ta’ kollezzjonijiet pubbliċi u privati jistgħu jieħdu miżuri volontarji biex jipproteġu lilhom infushom aħjar kontra l-kriminalità fil-proprjetà. Azzjoni ewlenija hija li jinżammu inventarji u bażijiet tad-data aġġornati tal-beni kulturali kollezzjonati. Dawn l-inventarji jiffaċilitaw l-identifikazzjoni u t-tiftix ta’ oġġetti misruqin. Anke għall-kollezzjonijiet privati, hemm għodod disponibbli rakkomandati mill-awtoritajiet tal-infurzar tal-liġi, bħall-Object-ID tal-Kunsill Internazzjonali tal-Mużewijiet (ICOM). Ir-rapportar ta’ każijiet ta’ kriminalità fuq il-proprjetà lill-awtoritajiet tal-infurzar tal-liġi huwa mezz ieħor biex jiġu identifikati u evitati r-reati. Dan jgħin biex jiġi żgurat li l-beni kulturali misruqin jidhru f’bażijiet tad-data nazzjonali tal-arti misruqa u l-Bażi tad-Data tal-Interpol tax-Xogħlijiet tal-Arti Misruqin. Ir-reġistrazzjoni ta’ beni kulturali misruqin iżżid il-viżibbiltà tagħhom, u tnaqqas il-possibbiltà li t-traffikanti jsibu mezzi ta’ bejgħ fl-ekonomija legali.

L-UE diġà għandha leġiżlazzjoni speċifika fis-seħħ biex tindirizza t-traffikar tal-beni kulturali online. L-Att dwar is-Servizzi Diġitali jżid ir-responsabbiltajiet tal-fornituri ta’ servizzi intermedjarji, inklużi pjattaformi online li jikkollegaw lill-konsumaturi ma’ fornituri ta’ oġġetti u servizzi. L-Att dwar is-Servizzi Diġitali jirregola wkoll ir-rapportar ta’ kontenut illegali, bħal fuq bejgħ suspettuż, jintroduċi l-possibbiltà li l-awtoritajiet pubbliċi jibagħtu ordnijiet ta’ tneħħija transfruntiera lill-fornituri ta’ servizzi intermedjarji stabbiliti fi Stati Membri oħrajn, u jżid l-obbligi ta’ traċċabbiltà għan-negozjanti. Il-Kummissjoni tappoġġa wkoll id-diġitalizzazzjoni u l-preservazzjoni diġitali tal-wirt kulturali permezz tal-ispazju komuni Ewropew tad-data għall-wirt kulturali u l-Cloud Kollaborattiv Ewropew għall-Wirt Kulturali li mistenni jasal.

Komponent ewlieni tal-ġlieda kontra t-traffikar ta’ beni kulturali hija l-identifikazzjoni ta’ flussi finanzjarji illeċiti. Barra minn hekk, il-prevalenza tal-ħasil tal-flus jew tal-finanzjament tat-terroriżmu b’beni kulturali miksubin legalment tirrikjedi attenzjoni partikolari. Tħassib li s-settur tal-arti u tal-oġġetti antiki jista’ jiġi abbużat mill-kriminali biex isir ħasil tar-rikavat mir-reati tagħhom wassal għal sejħiet biex jiġi estiż il-qafas regolatorju tal-UE kontra l-ħasil tal-flus u l-finanzjament t-terroriżmu. Id-Direttiva dwar il-Ġlieda kontra l-Ħasil tal-Flus issa tapplika għall-parteċipanti fis-suq tal-arti u tal-oġġetti antiki, bħal galleriji u djar tal-irkant, li jinnegozjaw jew li jaġixxu bħala intermedjarji fil-kummerċ ta’ xogħlijiet tal-arti, kif ukoll għal portijiet ħielsa għal tranżazzjonijiet li jaqbżu ċertu limitu. Il-parteċipanti fis-suq għandhom obbligu li jinkludu valutazzjonijiet tar-riskju u approċċi “bbażati fuq ir-riskju” għall-prevenzjoni u d-detezzjoni tal-ħasil tal-flus u l-finanzjament tat-terroriżmu, miżuri ta’ mitigazzjoni tar-riskju u ta’ ġestjoni tar-riskju, diliġenza dovuta effettiva tal-klijenti u identifikazzjoni tal-klijenti u s-sidien benefiċjarji tagħhom, u jirrapportaw tranżazzjonijiet u attivitajiet suspettużi lill-Unitajiet tal-Intelligence Finanzjarja nazzjonali. Barra minn hekk, il-proposta għal Regolament ġdid kontra l-Ħasil tal-Flus tistabbilixxi limitu madwar l-UE ta’ EUR 10 000 għall-pagamenti fi flus. Dan jista’ jnaqqas l-attraenza tas-suq tal-beni kulturali għall-ħasil tal-flus.

L-awtoritajiet pubbliċi jeħtieġu livell suffiċjenti ta’ fehim tar-riskji u l-vulnerabbiltajiet tal-ħasil tal-flus u tal-finanzjament tat-terroriżmu fis-settur tal-beni kulturali sabiex ikunu jistgħu jaġixxu kif xieraq meta jkun meħtieġ. Għal dan il-għan, il-valutazzjonijiet tar-riskju nazzjonali mwettqin mill-Istati Membri skont il-leġiżlazzjoni kontra l-ħasil tal-flus jipprovdu l-ambjent adegwat. L-Istati Membri jistgħu wkoll joħorġu gwida lill-entitajiet rilevanti tas-settur privat dwar kif għandhom jidentifikaw tranżazzjonijiet rilevanti u jikkonformaw mal-obbligi għall-prevenzjoni tal-ħasil tal-flus u l-finanzjament tat-terroriżmu.

Fl-aħħar nett, il-Kummissjoni tappoġġa l-proġett tat-Task Force ta’ Azzjoni Finanzjarja dwar il-ħasil tal-flus u l-finanzjament tat-terroriżmu assoċjati mal-arti, l-oġġetti antiki u beni kulturali oħrajn. L-objettivi tagħha jinkludu l-għajnuna lill-pajjiżi, lill-awtoritajiet kompetenti u lis-settur privat biex jifhmu kif il-kriminali u t-terroristi jistgħu jabbużaw mill-kummerċ ta’ dawn l-oġġetti, u biex jiġu żviluppati l-aħjar prattiki u rakkomandazzjonijiet biex itaffu dawn ir-riskji. Barra minn hekk, il-Kummissjoni kontinwament tivvaluta r-riskji tal-ħasil tal-flus u tal-finanzjament tat-terroriżmu li jaffettwaw is-suq uniku meta jkunu relatati ma’ attivitajiet transfruntieri. Fil-kuntest tal-valutazzjoni tar-riskju supranazzjonali, il-Kummissjoni tivvaluta u timmonitorja r-riskji speċifiċi tas-suq tal-arti u tal-oġġetti antiki u setturi relatati oħrajn, bħall-portijiet ħielsa u l-faċilitajiet għall-ħżin tal-arti.

Azzjonijiet ewlenin Il-Kummissjoni se: ·Tniedi djalogu mas-suq tal-arti, f’kooperazzjoni mill-qrib mal-UNESCO, dwar il-kwistjonijiet relatati mal-protezzjoni u l-kummerċ ta’ beni kulturali fis-suq uniku, inkluż avveniment ta’ livell għoli fl-2023; ·Issostni l-iskambju ta’ informazzjoni bejn il-professjonisti tal-wirt kulturali u l-awtoritajiet rilevanti permezz ta’ sensiela ta’ sessjonijiet ta’ ħidma u attivitajiet ta’ tagħlim bejn il-pari; ·Tesplora l-estensjoni tas-sistema elettronika għar-regolamentazzjoni tal-importazzjoni ta’ beni kulturali biex tiġi ttrattata l-esportazzjoni ta’ beni kulturali, permezz ta’ studju ta’ fattibbiltà; ·Bl-għan li tgħin lill-Istati Membri jistabbilixxu reġistri tal-bejgħ biex itejbu t-traċċabbiltà tal-beni kulturali fis-suq uniku (inkluż il-bejgħ online), il-Kummissjoni se tniedi studju, u abbażi ta’ dan toħroġ gwida lill-Istati Membri fl-2024; ·Tikkoopera mal-ICOM biex tippromwovi l-Kodiċi ta’ Etika tal-ICOM għall-Mużewijiet, ittejjeb il-kapaċitajiet u tipprovdi taħriġ lill-persunal fil-mużewijiet u fl-istituzzjonijiet tal-wirt kulturali f’diversi Stati Membri, sabiex jirreġistraw u jipproteġu aħjar il-kollezzjonijiet tagħhom. L-Istati Membri huma mħeġġa biex: ·Isaħħu l-kooperazzjoni effettiva u l-kondiviżjoni tal-informazzjoni fost l-awtoritajiet doganali u mal-Kummissjoni permezz tas-Sistema ta’ Informazzjoni Doganali sabiex tiġi miġġielda l-frodi relatata mal-beni kulturali; ·Jieħdu miżuri biex jiżguraw li l-kollezzjonijiet pubbliċi u privati jirreġistraw kif xieraq il-possessjonijiet tagħhom f’bażijiet tad-data u jirrapportaw każijiet ta’ delitti kontra l-proprjetà lill-infurzar tal-liġi, bl-għajnuna ta’ standards u għodod miftiehma internazzjonalment (bħall-istandard tal-ID tal-Oġġett jew il-Bażi tad-Data tax-Xogħlijiet tal-Arti Misruqin); ·Jidentifikaw, jivvalutaw u jifhmu r-riskji tat-traffikar ta’ beni kulturali, il-ħasil tal-flus u l-finanzjament tat-terroriżmu bħala parti mill-valutazzjoni tar-riskju nazzjonali tagħhom skont il-leġiżlazzjoni kontra l-ħasil tal-flus, u jadottaw miżuri adegwati biex itaffu dawn ir-riskji; ·Iqajmu sensibilizzazzjoni u joħorġu gwida lis-settur privat dwar kif l-aħjar jikkonforma mal-obbligi tagħhom biex jipprevjenu l-ħasil tal-flus u l-finanzjament tat-terroriżmu f’kooperazzjoni mal-awtoritajiet kompetenti; ·Itejbu l-kooperazzjoni bejn l-entitajiet obbligati mis-suq tal-arti u tal-oġġetti antiki, mis-settur finanzjarju u mill-Unitajiet tal-Intelligence Finanzjarja billi jaqsmu l-għarfien u t-taħriġ dwar ir-riskji u t-tipi ta’ attivitajiet illegali relatati ma’ beni kulturali, filwaqt li jqisu l-possibbiltajiet ta’ kooperazzjoni bejn l-entitajiet pubbliċi u dawk privati; ·Jippromwovu l-Kodiċi tal-Etika Internazzjonali tal-UNESCO għan-Negozjanti fil-Proprjetà Kulturali u l-Kodiċi tal-Etika tal-ICOM għall-Mużewijiet.

3.2. It-tisħiħ tal-kapaċitajiet tal-infurzar tal-liġi u tal-ġudikatura

Minħabba n-natura kumplessa tat-traffikar ta’ beni kulturali, l-infurzar tal-liġi u l-ġudikatura jiffaċċaw sfidi speċifiċi. Hija meħtieġa azzjoni ulterjuri biex tingħata spinta lill-kapaċità tagħhom li jittrattaw każijiet ta’ traffikar ta’ beni kulturali b’mod effettiv, f’konformità mal-kompiti u r-responsabbiltajiet rispettivi tal-awtoritajiet skont il-liġi tal-UE u dik nazzjonali.

Bħalissa, l-istampa tal-intelligence disponibbli ma tirriflettix b’mod adegwat il-prevalenza tat-traffikar tal-beni kulturali. Waħda mir-raġunijiet għan-nuqqas ta’ data dwar it-traffikar ta’ beni kulturali hija li l-każijiet ta’ traffikar ma humiex irreġistrati kif xieraq. Impediment ewlieni għall-ġbir ta’ stampa komprensiva tal-intelligence madwar l-UE huwa li la hemm metodoloġija uniformi għall-ġbir tad-data, u lanqas kategorizzazzjoni uniformi tar-reati relatati mal-beni kulturali. Sabiex tiġi ffaċilitata kategorizzazzjoni uniformi, il-katalgu komprensiv tar-reati tal-proprjetà kulturali stabbilit fil-Konvenzjoni tal-Kunsill tal-Ewropa dwar ir-Reati relatati mal-proprjetà kulturali (“il-Konvenzjoni ta’ Nikosija”) fih gwida dwar il-kategoriji ta’ reati li l-awtoritajiet tal-Istati Membri jistgħu jużaw.

L-awtoritajiet pubbliċi jeħtieġ li jkollhom fehim adegwat tal-modus operandi tal-kriminali, u jaqsmu informazzjoni ma’ xulxin biex ikunu jistgħu jimmassimizzaw l-użu tar-riżorsi tagħhom. Fehim bħal dan għandu jkopri b’mod partikolari d-differenzi reġjonali bejn it-traffikanti, pereżempju f’termini ta’ struttura organizzazzjonali, beni kulturali f’riskju, rotot ta’ traffikar jew metodi biex wieħed jaħsel il-flus u jiffalsifika l-oriġini u l-provenjenza tal-beni. Dan l-għarfien jista’ jiffaċilita tiftix aktar immirat u użu effettiv tar-riżorsi disponibbli. L-azzjonijiet operazzjonali tal-Pjattaforma Multidixxiplinari Ewropea kontra t-Theddid Kriminali (EMPACT) jistgħu jikkontribwixxu wkoll għal fehim aħjar tal-prattiki tat-traffikanti u tal-ambitu tat-traffikar tal-beni kulturali.

L-awtoritajiet pubbliċi jeħtieġ ukoll li jkunu konxji tar-rekwiżiti ta’ kooperazzjoni fl-aġenziji u bejn l-aġenziji, kif ukoll tal-għażliet ta’ kooperazzjoni f’każ partikolari. Biex tappoġġa lill-awtoritajiet pubbliċi fl-isforzi tagħhom għall-bini tal-kapaċità, l-UNESCO ppubblikat is-sett ta’ għodod “Fighting the illicit trafficking of cultural property: a toolkit for European judiciary and law enforcement”, żviluppat bħala parti mill-kooperazzjoni bejn l-UE u l-UNESCO. Il-Kummissjoni tappoġġa lill-UNESCO fit-traduzzjoni tas-sett ta’ għodod tagħha f’lingwi ulterjuri tal-pajjiżi rilevanti. It-tieni, l-UNODC żviluppa Għodda ta’ Assistenza Prattika, biex jgħin fl-implimentazzjoni tal-Linji Gwida Internazzjonali.

L-awtoritajiet pubbliċi jeħtieġu għarfien espert u għodod speċifiċi biex jidentifikaw u jinvestigaw każijiet ta’ traffikar. F’konformità mar-rakkomandazzjonijiet tal-Interpol, dan jinvolvi r-reġistrazzjoni adegwata ta’ oġġetti misruqin fil-livell nazzjonali u internazzjonali, u li l-awtoritajiet kompetenti jkollhom il-ħiliet meħtieġa, b’mod partikolari permezz tal-ħolqien ta’ unitajiet speċjalizzati fil-livell nazzjonali ddedikati esklussivament għall-investigazzjonijiet dwar it-traffikar ta’ beni kulturali, kif stipulat mill-Konvenzjoni tal-UNESCO tal-1970. Gruppi speċjalizzati ta’ prosekuturi wrew ukoll li huma effettivi fl-approfondiment tal-ambitu tal-investigazzjonijiet. Fattur importanti ieħor huwa l-aċċess f’waqtu għall-għarfien espert minn storiċi tal-arti, arkeoloġi jew esperti oħrajn tal-beni kulturali, biex jiġu identifikati l-beni kulturali sekwestrati, tiġi ddeterminata l-awtentiċità tagħhom, jew jiġi kkwantifikat id-dannu possibbli li jkun seħħ f’siti li kienu jew li jirriskjaw li jiġu sakkeġġati.

It-teknoloġija hija kruċjali fl-appoġġ tal-awtoritajiet tal-infurzar tal-liġi u fil-protezzjoni tal-beni kulturali milli jiġu ttraffikati. Dan jinkludi software biex jiġu rreġistrati oġġetti misruqin u biex jiġu identifikati beni kulturali illegali fis-suq, teknoloġija tas-sorveljanza tal-ajru biex jiġu protetti siti f’riskju jew għodod ta’ investigazzjoni online, inklużi dawk ibbażati fuq intelliġenza artifiċjali. B’mod partikolari , l-awtoritajiet tal-infurzar tal-liġi jeħtieġu għodod speċifiċi ta’ identifikazzjoni biex jindirizzaw b’mod effettiv il-volum ta’ oġġetti li għandhom jiġu vverifikati fl-investigazzjonijiet online, pereżempju għall-iskennjar sistematiku tal-Internet għal immaġnijiet u data oħra ta’ beni kulturali illegalment għall-bejgħ.

L-awtoritajiet jistgħu iqisu wkoll it-twessigħ tal-ambitu tal-investigazzjonijiet lil hinn mill-irkupru tal-beni traffikati, biex jinkludu n-networks kriminali u l-flussi tal-flus illeċiti wara l-każijiet ta’ traffikar individwali. L-investigazzjonijiet dwar l-ambitu b’dan il-mod huma konformi mar-rakkomandazzjonijiet internazzjonali (eż., l-Interpol), mal-Istrateġija tal-UE dwar il-Kriminalità Organizzata 2021-2025 u mal-għanijiet strateġiċi orizzontali komuni tal-EMPACT. Fil-livell tal-UE u dak internazzjonali, l-investigazzjonijiet jistgħu jiġu appoġġati mill-Europol, l-aġenzija tal-UE għall-ġestjoni tal-fruntieri Frontex, u l-Aġenzija Ewropea għall-Kooperazzjoni fil-Ġustizzja Kriminali (Eurojust) f’konformità mal-mandati rispettivi tagħhom, jew permezz tal-involviment ta’ sħab bħall-Interpol, l-Uffiċċju tan-Nazzjonijiet Uniti kontra d-Droga u l-Kriminalità (UNODC) jew l-Organizzazzjoni Dinjija Doganali. Barra minn hekk, il-kooperazzjoni tista’ tiġi stabbilita fil-kuntest ta’ strumenti rilevanti oħrajn tal-infurzar tal-liġi u tal-kooperazzjoni ġudizzjarja. L-Uffiċċju tal-Prosekutur Pubbliku Ewropew (UPPE) jista’ jinvestiga u jipprosekwixxi reati speċifiċi relatati mat-traffikar ta’ beni kulturali li jaqgħu taħt il-kompetenza tiegħu. Il-Kummissjoni hija impenjata li tiżgura li l-UPPE jkun jista’ jeżerċita b’mod effettiv il-kompiti tiegħu mogħtija mir-Regolament (UE) 2017/1939, inkluż billi jsaħħaħ il-kooperazzjoni tiegħu ma’ pajjiżi mhux tal-UE.